PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2013/ZK/3/1/019	Bratislava 8. augusta 2013	

Protimonopolný úrad Slovenskej republiky, odbor koncentrácií, v správnom konaní číslo 0013/OK/2013 začatom dňa 26.07.2013 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Ing. Petrom Zálešákom, bytom Snežienková 2, 831 01 Bratislava, Ing. Jánom Tomášom, bytom Sadová 592/2, 900 91 Limbach prostredníctvom splnomocneného právneho zástupcu advokátskej kancelárie ŠTEPANOVSKÝ & Partners, s.r.o., so sídlom Námestie Martina Benku 15, 811 07 Bratislava, IČO: 36 865 117, v mene ktorej koná jej advokát a konateľ Peter Štepanovský 

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie, ktorá podľa oznámenia má spočívať v získaní nepriamej spoločnej kontroly podnikateľov Ing. Petra Zálešáka, bytom Snežienková 2, 831 01 Bratislava, Ing. Jána Tomáša, bytom Sadová 592/2, 900 91 Limbach, nad podnikom podnikateľa NAY a.s., so sídlom Tuhovská 15, 830 06 Bratislava – Rača na základe Zmluvy o kúpe akcií zo dňa 03.07.2013 uzatvorenej medzi podnikateľom PEF V Investments Holdings S.à r.l., so sídlom 29, Boulevard Prince Henri L-1724, Luxembourg, Luxembursko ako predávajúcim a TELUS INVEST, s.r.o. so sídlom Stará Klenová 28, 831 01 Bratislava, IČO: 44 088 124 a JTcc spol. s r.o., so sídlom Na Bystričku 796/9, 036 01 Martin, IČO: 36 801 828 ako kupujúcimi zastavuje, pretože dôvod na konanie nebol daný.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 26.07.2013 listom zaevidovaným pod číslom 1844/2013 podnikateľmi Ing. Peter Zálešák, bytom Snežienková 2, 831 01 Bratislava, (ďalej len „Ing. Zálešák“), Ing. Ján Tomáš, bytom Sadová 592/2, 900 91 Limbach (ďalej len „Ing. Tomáš“), prostredníctvom splnomocneného právneho zástupcu advokátskej kancelárie ŠTEPANOVSKÝ & Partners, s.r.o., so sídlom Námestie Martina Benku 15, 811 07 Bratislava, IČO: 36 865 117, v mene ktorej koná jej advokát a konateľ Peter Štepanovský (ďalej len „Splnomocnený právny zástupca“) doručené oznámenie koncentrácie (ďalej len „Oznámenie koncentrácie“) podľa § 10 ods.  9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). 
2.	Týmto podaním bolo začaté správne konanie vo veci predmetnej koncentrácie vedené pod číslom SK 0013/OK/2013.
3.	Z podkladov a informácií, ktoré boli úradu predložené v predmetnom správnom konaní vyplynuli nasledujúce skutočnosti.  
4.	Úrad na základe podkladov a informácií predložených v Oznámení koncentrácie za účastníkov koncentrácie na strane nadobúdateľa určil podnikateľov Ing. Zálešák a Ing. Tomáš a na strane nadobúdaného subjektu podnikateľ NAY, a.s. so sídlom Tuhovská 15, 830 06 Bratislava – Rača (ďalej len „NAY“), prevod akcií ktorého je predmetom predmetnej transakcie. V zmysle uvedeného koncentrácia podľa predbežných záverov úradu spočíva v nadobudnutí nepriamej spoločnej kontroly podnikateľmi Ing. Tomášom (a to prostredníctvom spoločnosti JTcc spol. s.r.o., so sídlom Na Bystričku 796/9, 036 01 Martin, ďalej len „JTcc“) a Ing. Zálešákom (prostredníctvom spoločnosti TELUS INVEST, s.r.o. so sídlom Stará Klenová 28, 831 01 Bratislava, IČO: 44 088 124, ďalej len „TELUS INVEST“) nad celým podnikom podnikateľa NAY.
5.	Ing. Zálešák je fyzickou osobou, ktorá vykonáva priamu alebo nepriamu kontrolu v spoločnostiach pôsobiacich o.i. v oblasti nadobúdania, výstavby a prenájmu nehnuteľností, realizácie investičných aktivít – nadobúdania a držby aktív a správy a údržby nehnuteľností tretích subjektov. Ing. Zálešák vykonáva o.i. nepriamu výlučnú kontrolu nad spoločnosťou TELUS INVEST,
6.	Ing. Tomáš vykonáva okrem iného priamu alebo nepriamu kontrolu nad spoločnosťami z oblasti realizácie investičných aktivít – nadobúdania a vlastnenia aktív a poskytovania ubytovacích, stravovacích a rekreačných služieb vo vlastnom zariadení a nadobúdania, výstavby, predaja a prenájmu nehnuteľností.  Ing. Tomáš pôsobí spoločne s Ing. Zálešákom v spoločnostiach zaoberajúcich sa nadobúdaním, výstavbou a následným leasingovým prenájmom nehnuteľností a ich ďalším podnájmom tretím subjektom. Ing. Tomáš vykonáva o.i. priamu výlučnú kontrolu nad spoločnosťou JTcc.
7.	Ing. Zálešák a Ing. Tomáš takisto vlastnia akcie spoločnosti NAY.
8.	Spoločnosť NAY je akciovou spoločnosťou, ktorá prostredníctvom vlastných predajní a internetového obchodu pôsobí prostredníctvom spoločnosti Net Sales, ktorú spoločnosť NAY priamo výlučne kontroluje na tovarovom trhu predaja spotrebných výrobkov a poskytovania služieb, ktorý tvorí: predaj spotrebnej elektroniky, pamäťových a zálohovacích produktov, informačnej techniky, telekomunikačných produktov, fotografických produktov, domácich spotrebičov-malej aj veľkej bielej techniky, domácich potrieb, produktov starostlivosti od zdravie a deti, hračiek a poskytovanie podporných služieb. 
9.	Z vyššie uvedených skutočností vyplýva, že uvedení účastníci koncentrácie sú fyzickými a právnickými osobami, ktorých činnosti a konania súvisia alebo môžu súvisieť s hospodárskou súťažou, a teda sú podnikateľmi v zmysle § 3 ods. 2 zákona, na ktorých sa zákon vzťahuje podľa § 2 ods. 1 písm. a) zákona.
10.	Úrad vychádzajúc z Oznámenia koncentrácie určil podľa § 25 ods. 3 písm. d) zákona ako účastníkov správneho konania podnikateľov Ing. Zálešáka a Ing. Tomáša, ktorí podľa predmetného oznámenia koncentrácie nepriamo nadobúdajú spoločnú kontrolu nad celým podnikom podnikateľa NAY.
11.	V zmysle určenia, či sú naplnené notifikačné kritéria podľa zákona úrad konštatuje, že v zmysle pravidiel výpočtu obratu účastníkov koncentrácie  predmetná transakcia nespĺňa notifikačné obratové kritériá podľa § 10 ods. 3 až 8 zákona a Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
12.	Nakoľko predmetná transakcia nepodlieha kontrole úradu, úrad predmetné správne konanie podľa § 32 ods. 2 písm. c) zákona zastaví, pretože dôvod na konanie nebol daný.
13.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie: 

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.                Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	JUDr. Erika Lovásová
                                                             riaditeľka odboru koncentrácií		

Rozhodnutie sa doručuje:

ŠTEPANOVSKÝ & Partners, s.r.o.
Peter Štepanovský
Námestie Martina Benku 15
811 07 Bratislava